Eins og fram kom í síðustu viku hefur sú hefð verið við lýði að Gettu betur lið skólans keppi við lið starfsmanna morguninn fyrir keppni . Í þetta sinn voru það þó ekki starfsmenn skólans heldur úrvalslið Austurendans . Úr varð gríðargóð og spennandi keppni . Liðsmenn Austurenda virtust þó ekki átta sig almennilega á því að byrjað var á hraðaspurningum þar sem hvert svar þeirra krafðist töluverðs umhugsunartíma . Að hraðaspurningum loknum var staðan 17 - 11 Gettu betur liðinu í vil . Í bjölluspurningunum var rýmri umhugsunarfrestur sem kom liði Austurenda til góða . Þó varð niðurstaðan sú að Gettu betur liðið vann sannfærandi og glæsilegan sigur 27 - 21 . Lið VA mætir Menntaskólanum á Ísafirði í annarri umferð Gettu betur kl. 19:30 . Viðureignin verður í beinni útsendingu á Rás 2 . Við hvetjum alla til að hlusta og styðja við liðið okkar !